|  |  |
| --- | --- |
|  | **EELNÕU** |
|  | 10.05.2023 nr 1-4/23/96 |
|  |  |
| TAPA VALLAVOLIKOGU |  |
| MÄÄRUS |  |

|  |
| --- |
| Tapa |
|  |
|  |
| **Tapa Vallavalitsuse hallatavate asutuste töötasustamise alused** |
|  |
| Määrus kehtestatakse kohaliku omavalitsuse korralduse seaduse § 6 lõike 2 alusel.  **§ 1.****Määruse reguleerimisala**   1. Määrusega kehtestatakse Tapa Vallavalitsuse (edaspidi *vallavalitsus*) hallatavate asutuste (edaspidi *asutus*) töötajate töö tasustamise põhimõtted ja tingimused. 2. Määruse eesmärk on tagada töötajatele töö õiglane ja läbipaistev tasustamine ning kindlustada asutused kvalifitseeritud ja motiveeritud töötajatega.   **§ 2.****Töö tasustamise üldised põhimõtted**   1. Töötasu määratakse ja makstakse Tapa valla eelarves asutuse töötajate personalikuludeks ettenähtud vahenditest. Personalikulude planeerimisel lähtutakse asutuse töötajate koosseisust ja käesoleva määrusega kinnitatud töötasumääradest. 2. Töötasu määramisel arvestatakse töötaja kvalifikatsiooninõuetele vastavust, töötingimuste erisust, teadmiste ja oskuste taset ja vastutuse määra. 3. Töötaja töötasu lepivad töötaja ja asutuse juht kokku töötajaga sõlmitavas töölepingus lähtudes käesoleva määrusega kinnitatud töötasumääradest. 4. Asutuse juhiga sõlmib töölepingu vallavanem.   **§ 3.****Töötasu komponendid**  Töötasu koosneb:    1) põhipalgast;   2) muutuvpalgast;    3) seaduses ettenähtud lisatasudest eritingimustes töötamise eest (töötamine ööajal ja  riiklikel pühadel, ületunnitöö).  **§ 4.****Põhipalk ja tasumäärad**   1. Töötaja põhipalk on töötasu töölepinguga kokkulepitud osa. 2. Töökohale esitatavate haridus- ja töökogemusnõuete alusel ning vastutusest ja tööülesande täitmise iseloomust lähtuvalt liigitatakse valdavas osas ühesuguste tööülesannetega töökohad palgagruppidesse järgmiselt: 1) 1. grupp - asutuste juhid;   2) 2. grupp - tippspetsialistid (oluline otsustus- ja vastutuspädevus oma tööülesannete täitmisel, omab tööülesannete täitmiseks eriteadmisi või kvalifikatsiooni; osaleb valdkonna arendustegevuses; juhendab oma tegevusvaldkonnas teisi töötajaid; lahendab iseseisvalt keerukaid ülesandeid);  3) 3. grupp - keskastmespetsialistid (tööülesanded hõlmavad koordineeritud tegevust ning igapäevaste mitmekesiste ja keerukate ülesannete lahendamist kindlas valdkonnas); 4) 4. grupp - nooremspetsialistid ja teenindavad töötajad (otsustus- ja vastutuspädevus kindlalt reguleeritud tööülesannete piires, toetab protsesse, täidab rutiinseid ja ühetaolisi tegevusi, vähese iseseisva otsustuspädevusega);  5) 5. grupp - lihttöölised (töö hõlmab korduva iseloomuga, suhteliselt lihtsate, keskmise või vähese uudsuse ja mitmekesisusega ülesannete iseseisvat täitmist).   1. Igale palgagrupile vastab töötasu vahemik, mis määrab vastavasse töökoha gruppi kuuluva töökoha põhipalga miinimum- ja maksimummäära kuus. Töötasumäärad on kehtestatud määruse lisas 1. 2. Töötaja töötasu on võimalik muuta töötasumäärade vahemiku piires töökohal tehtava töö muutumisel, vastutuse suurenemisel ning tööülesannete lisandumisel, mis fikseeritakse ametijuhendis. Töötasu muutmise kohta sõlmitakse töötajaga töölepingu lisa. 3. Riigieelarvest kaetavate põhikooli ja gümnaasiumi õpetajate töötasu alammäärad ning direktorite, õppealajuhatajate, õpetajate ja tugispetsialistide kvalifikatsiooninõuded on kehtestatud Vabariigi Valitsuse määrusega. 4. Lasteaiaõpetaja põhipalga alammäär on täistööajaga töötamise korral ning keeleseaduse ja selle alusel kehtestatud nõuetele vastavuse korral vähemalt 90% ja samadele nõuetele vastaval magistrikraadiga või sellega võrdsustatud tasemega lasteaiaõpetajal vähemalt 100% üldhariduskooli õpetaja palga alammäärast.   **§ 5. Muutuvpalk**   1. Muutuvpalk on töötaja töötasu ebaregulaarne osa, mida võib maksta tulemustasuna, lisatasuna täiendavate tööülesannete täitmise eest või preemiana tööalaste saavutuste eest. 2. Tulemustasu makstakse eelnevalt määratud või kokku lepitud asjaoludel konkreetse ülesande täitmise või tulemuse saavutamise eest.      1. Lisatasu täiendavate tööülesannete täitmise eest makstakse tähtaegse või ühekordse tasuna:   1) olulises mahus erakordsete ülesannete täitmise eest;   2) oma tööülesannete pikema perioodi jooksul tavapärasest oluliselt suuremas mahus täitmise eest. 2. Lisatasu maksmine otsustatakse ja vormistatakse üldjuhul palgaarvestust puudutava kuu lõpul asutuse juhi käskkirjaga, milles fikseeritakse töötaja ning tema suurenenud töökoormuse põhjus, lisaülesanded, lisatasu suurus (summa) ja ajavahemik, mille jooksul ülesannet täideti. 3. Lisatasu makstakse töötajaga kokku lepitult ajutiselt suurenenud töökoormuse korral täiendavate tööülesannete täitmise eest või puuduva töötaja asendamise eest juhul, kui asutuse töö oleks töötaja puudumise tõttu takistatud ja asendajaga töölepingu sõlmimine pole võimalik ega otstarbekas. 4. Tulemustasu ega preemiat ei maksta töötajale katseajal ja töölepingu seaduse § 88 lõike 3 kohase kirjaliku hoiatuse saanud töötajale aasta jooksul hoiatuse tegemisest. 5. Lisatasu kuus ei või ületada 50% töötaja põhipalgast.   **§ 6. Töötasu arvestamine ja maksmine**   1. Töötasu arvestusperiood on kalendrikuu. Töötasu arvestatakse ajavahemiku eest, mil töötaja täitis talle antud ülesandeid. Kui töötajale on kehtestatud täistööajast lühem tööaeg, arvestatakse töötasu proportsionaalselt töötatud aja eest. Töötasust arvestab tööandja maha seadusega ette nähtud maksud ja maksed. 2. Tööaja arvestus toimub tööajaarvestuse tabeli alusel. 3. Töötasu makstakse töötajale üks kord kuus, hiljemalt tasustatavale kuule järgneva kuu 5-ndaks kuupäevaks töötaja poolt kirjalikult teatatud pangakontole. 4. Töötajale väljastatakse tema nõudmisel teatis arvestatud töötasu, puhkusetasu ja neist tehtud kinnipidamiste, tööaja eest arvestatud sotsiaalmaksu ja töötuskindlustusmakse kohta. Töötajal on õigus saada selgitusi talle töötasu määranud isikult.   **§ 7.****Puhkusetasu arvutamine ja maksmine**   1. Puhkusetasu arvutatakse töötajale keskmise töötasu alusel. Kui töötajale maksti keskmise töötasu arvutamise vajaduse tekke kuule eelnenud kuue kalendrikuu eest ainult muutumatu suurusega töötasu, siis puhkusetasu maksmiseks keskmist töötasu ei arvutata ja töötajale makstakse muutumatu suurusega töötasu. 2. Puhkusetasu kantakse töötaja pangakontole hiljemalt eelviimasel tööpäeval enne puhkuse algust või töötaja soovi korral järgmisel palgapäeval. 3. Töötajale võimaldatakse lisapuhkust seaduses ettenähtud alustel ja korras*.*      1. Töötaja iga-aastase põhipuhkuse pikkus on 30 kalendripäeva, kui seadusega ei ole kehtestatud pikemat puhkust.   **§ 8.****Haigushüvitise maksmine**  Haigushüvitist makstakse töötajale haigestumise või vigastuse korral töövõimetuslehel alusel teisest haiguspäevast 80% töötaja keskmisest töötasust kuni haiguspäevani, alates millest maksab hüvitist Tervisekassa.    **§ 9.   Asutuse palgajuhend**   1. Asutuste töötajate töö tasustamise täpsemad tingimused ja põhimõtted võib sätestada asutuse palgajuhendis. 2. Palgajuhendi kehtestab asutuse juht, kooskõlastades selle eelnevalt vallavalitsusega.   **§ 10.****Õigusakti kehtetuks tunnistamine**  Tunnistada kehtetuks Tapa Vallavolikogu 30.05.2018 määrus nr 18 „Tapa Vallavalitsuse hallatavate asutuste palgakorraldus“.  **§ 11.****Määruse jõustumine**    Määrus jõustub kolmandal päeval pärast Riigi Teatajas avaldamist. | |
|  | |

|  |
| --- |
| *(allkirjastatud digitaalselt)*  Alari Kirt  volikogu esimees |

|  |  |
| --- | --- |
| Lisa(d): | 1. Töötasu määrad |

|  |  |  |
| --- | --- | --- |
| **Seletuskiri** | | |
| **Tapa Vallavolikogu määruse eelnõu „Tapa Vallavalitsuse hallatavate asutuste töötasustamise alused“ juurde**  **I Määruse õiguslikud asjaolud**  Tapa Vallavolikogu võttis pärast Tapa ja Tamsalu valla ühinemist 30.05.2018 vastu määruse nr 18 [„Tapa Vallavalitsuse hallatavate asutuste palgakorraldus](https://www.riigiteataja.ee/akt/407032019078)“. Määrusega on kehtestatud hallatavate asutuste töötajatele töötasu määramise ja maksmise kord, töötasu maksmise viis ning lisatasude ja hüvitiste maksmise tingimused ja kord. Asutustele on kehtestatud ühtsed palgagrupid ja määratud nende palgavahemikud.  Määruse muutmise põhjuseks on eelkõige palgavahemike muutmise vajadus. Määruses on mitme palgagrupi töötasu alammäär jäänud väiksemaks kui praegu kehtiv alammäär.  **II Määruse sisu**  Määruse pealkirja on muudetud – palgakorraldus on asendatud töötasustamise alustega, sest [töölepingu seadus](https://www.riigiteataja.ee/akt/107032023049) (TLS) ei kasuta väljendit palk, vaid töötasu.  Määruse esimene paragrahv sätestab määruse reguleerimisala, milleks on hallatavate asututse töö tasustamise põhimõtted ja tingimused.  Teises paragrahvis on kirjas töö tasustamise üldised põhimõtted. Töötasu määratakse ja makstakse valla eelarves asutuse töötajate personalikuludeks ettenähtud vahenditest. Personalikulude planeerimisel lähtutakse asutuse töötajate koosseisust ja määrusega kinnitatud töötasumääradest.  Töötaja töötasu lepitakse kokku töötajaga sõlmitavas töölepingus, arvestades töötaja kvalifikatsiooninõuetele vastavust, töötingimuste erisust, teadmiste ja oskuste taset ja vastutuse määra. Asutuse juhiga sõlmib töölepingu vallavanem.  Kolmas paragrahv sätestab töötasu komponendid. Kehtiva määruse kohaselt koosneb töötasu (palk) põhipalgast ja lisatasust. Lisatasu võib maksta täiendavate tööülesannete eest, äraoleva töötaja asendamise eest, ületunnitöö, öötöö ja riigipühal töötamise eest ning preemiana erakordsete tööalaste saavutuste eest või üleriigilistele tähtpäevadel.  Eelnõu kohaselt koosneb töötasu põhipalgast, muutuvpalgast ja seaduses ettenähtud lisatasudest eritingimustes töötamise eest (töötamine ööajal ja riiklikel pühadel, ületunnitöö). Muudatus on tingitud vajadusest täpsustada lisatasu maksmist ja nimetada see üldisema nimega muutuvpalgaks nagu on sätestatud [avaliku teenistuse seaduses](https://www.riigiteataja.ee/akt/107032023012) (§ 61 lg 5). Täpsemalt on muutuvpalk reguleeritud eelnõu §-s 5.  Neljas paragrahv määratleb põhipalga ja tasumäärad. Põhipalk on töölepinguga kokku lepitud töötasu. Töökohad on jaotatud viieks palgagrupiks. Esimene grupp on asutuste juhid. Loobutud on asutuste juhtide jaotamine erinevatesse gruppidesse sõltuvalt asutuse töötajate arvust. Spetsialistid on jaotatud kolme gruppi (teine kuni neljas) tulenevalt pädevusest ja nõuetest vastavale töökohale (tippspetsialistid, keskastmespetsialistid ja nooremspetsialistid) ning viiendasse gruppi kuuluvad lihttöölised. Igale palgagrupile vastab töötasu vahemik, mis määrab vastavasse töökoha gruppi kuuluva töökoha põhipalga miinimum- ja maksimummäära kuus. Töötasumäärad on kehtestatud määruse lisas.  Riigieelarvest kaetavate põhikooli ja gümnaasiumi õpetajate [töötasu alammäärad](https://www.riigiteataja.ee/akt/117122022020) ning direktorite, õppealajuhatajate, õpetajate ja tugispetsialistide [kvalifikatsiooninõuded](https://www.riigiteataja.ee/akt/105072022003) on kehtestatud Vabariigi Valitsuse määrustega. Lasteaiaõpetaja põhipalga alammäär täistööajaga töötamise korral on vähemalt 90% üldhariduskooli õpetaja palga alammäärast nagu on ka kehtivas määruses. Ka lasteaia pedagoogide kvalifikatsiooninõuded on kehtestatud Vabariigi Valitsuse [määrusega](https://www.riigiteataja.ee/akt/105072022002).  Viies paragrahv reguleerib muutuvpalga olemust ja selle maksmise korda. Sätestatakse, et lisatasu kuus ei või ületada 50 protsenti töötaja põhipalgast (võrdluseks: avalikus teenistuses võib muutuvpalka maksta kalendriaasta jooksul ametniku põhipalgale juurde kuni 20 protsenti ametniku aastasest põhipalgast).  Kuues paragrahv reguleerib töötasu arvestamist ja maksmist. Tööaja arvestus toimub asutuses peetava tööajatabeli alusel. Töötasu makstakse üks kord kuus töötaja määratud pangakontole.  Seitsmes paragrahv sätestab puhkusetasu maksmise. Põhipuhkuse minimaalne pikkus on endiselt kõigil töötajatel 30 päeva. Puhkusetasu arvutatakse töötajale keskmise töötasu alusel. Kui töötajale maksti keskmise töötasu arvutamise vajaduse tekke kuule eelnenud kuue kalendrikuu eest ainult muutumatu suurusega töötasu, siis puhkusetasu maksmiseks keskmist töötasu ei arvutata ja töötajale makstakse muutumatu suurusega töötasu.  Kaheksas paragrahv reguleerib haigushüvitise maksmist. Kehtib edasi põhimõte, et esimene haiguspäev on tasustamata, kuid alates teisest haiguspäevast saab töötaja hüvitist 80% kuni ajani, mil haigushüvitist hakkab maksma Tervisekassa. Praegu maksab Tervisekassa alates kuuendast päevast, hüvitise määr on 70%, kuid alates 1. juulist alates üheksandast päevast. Hüvitiste tabel on leitav [siit](https://www.tervisekassa.ee/inimesele/huvitised/haigushuvitis).  Üheksas paragrahv annab asutusele võimaluse kehtestada täpsem palgajuhend. Koolidele on see [põhikooli- ja gümnaasiumiseaduse](https://www.riigiteataja.ee/akt/111032023074) § 71 lg 2 p 4 kohaselt kohustuslik.  Määruse lisas on töötasu määrad.  Vajadus tõsta määrasid on seoses liidetavate koolide direktori konkursiga. Sammuti ei saa kõikidel hallatava asutuste juhtidel tõsta töötasu kokkulepitud 5%.  **III Eelnõu avalikustamine**  Eelnõu on üldises korras avalikustatud Tapa valla veebilehel.  **IV Eelnõu koostaja**  Määruse eelnõu on koostanud Tapa vallavalitsuse finantsspetsialist Helen Ruberg [helen.ruberg@tapa.ee](mailto:helen.ruberg@tapa.ee)) ja jurist Margit Halop ([margit.halop@tapa.ee](mailto:margit.halop@tapa.ee)).  Eelnõu on kavandatud menetleda volikogus ühel lugemisel. Eelnõu jõustub üldises korras.  Eelnõu esitaja: vallavalitsus.  Eelnõu kuupäev: 10.05.2023.  Ettekandja: finantsspetsialist Helen Ruberg. | | |
|  | | |
| Eelnõu ja seletuskirja koostaja | finantsspetsialist Helen Ruberg ja jurist Margit Halop |
| Eelnõu esitaja ja ettekandja | Esitaja vallavalitsus, ettekandja finantsspetsialist Helen Ruberg |